GALLERI SOLI FRA SANDVED ER NU FLYTTET TIL SORØ, PÅ PETER DAMSVEJ 70. FERNISERING DEN 6. AUGUST 2016 FRA KL. 13 TIL 17.

Det store Galleri Soli fra Sandvedvej 46 i Sandved flyttede til Sorø i juni måned og er nu på plads i de nye lokaler med sin første fernisering med 4 kunstnere: Cecilia Madsen med glaskunst, Soli Madsen med egen billedkunst, Ellen Jacobsen med malerier og keramikskulpturer, samt Susanne Kirså med bronzeskulpturer.

En meget varieret udstilling: Soli Madsen, galleriejer og billedkunstner og Cecilia Madsen, hendes datter, satser begge mest på fantasien, det finurlige, fabulerende og farverige. Soli Madsens kraftige bevægelser på lærrederne er meget musikalske, men danner kontrast med hendes meget blide akvareller, mens hendes pastelbilleder kan variere fra de farverige til andre billeder, som er malet på sort pap og skildrer livets mystiske sider. Hun illustrerer også og tager imod bestillinger.

Soli Madsen er parisiskfødt, elev af Ole Vincent Larsen og har været en yderst aktiv kunstner i både ind-og udland, i New York, London, Wien, Litauen og Vilnius, forskellige steder i Frankrig, Bologna i Italien, på censurerede udstillinger, også i Danmark, og har fået flere priser og legater, både i ind- og udland. Hun skal igen udstille i Bologna og Madrid til efteråret.

Cecilia Madsen fra Rosted ved Slagelse, har eget atelier. Hun sprudler med både genkendelige dyr, mennesker og engle, samt abstrakte fade, skåle og lysestager, men også store glasbilleder og bestillingsarbejder. Man bliver i godt humør af, at betragte hendes værker. Hun har udstillet flere steder og er kommet rigtig godt i gang med sine udstillinger i Danmark. Hun er også meget produktiv og underviser i glaskunst.

Ellen Jacobsen fra Næstved er også en flittig kunstner. Hun er uddannet lærer og har, ligesom Soli Madsen, undervist i billedkunst. Hun har deltaget i maleri – og skulpturkurser på Århus Kunstakademi. Hun går på Hans Christian Rylanders kunstskole på Bogø, som hun finder så inspirerende, at hun fornylig skiftede stil, fra det nonfigurative til det figurative. Derfor vil der vises flest naturalistiske værker med smukke farver og finfølelse. Lyset, kontrasten of farvekompositionen har altid fascineret hende. Også skulpturer, i ler og bronze, bliver repræsenteret.

Susanne Kirså er både maler og billedhugger. Kun hendes skulpturer er med på denne udstilling. Også hun er internationalt kendt og hun har lavet mange bestillingsarbejder, blandt andet til Politikens hus og Hjerteforeningen, en buste af Kronprinsessen Mary, samt til Lego og Post Danmark. Hun har udstillet flere gange i Galleri Soli i flere år. Hendes stil er naturalistisk. Hun viser mennesker i alle situationer, med stor humor.

Åbningstider: i august måned: tirsdag, onsdag, fredag, lørdag og søndag fra 13 til 17.   
Fra 1.september vil fredag og lørdag kun være efter aftale. Man er altid velkommen til at ringe på klokken, hvis man kommer forbi.

Vel mødt!